
A Bayesi-játék Nash-egyensúlya

A dolgozatom fő célja a Bayesi-játékok stratégiai formájának általános keretek közt történő definiálása volt, amely eddig hiányzott a szakirodalomból. Alapvetően két különböző megközelítést alkalmaznak, a széles körben alkalmazott ex-ante és a kevésbé ismert interim típusú megközelítést.
A két szemléletmódot a szakirodalom gyakran összemossa, és a kettő közti különbségektől eltekint, ugyanis egyszerűbb esetekben ugyanaz a Nash-egyensúlyuk. Azonban egyéb egyensúlyfogalmak esetén, mint a racionalizálhatóság már belátták, hogy a két megközelítés különböző eredményre vezet. Én a dolgozatban a Nash-egyensúlyt általában vizsgálom, hogy megtudhassam, hogy vajon tényleg minden esetben egyező eredményt ad-e az ex-ante és az interim stratégiai formában felírt játékokra, és ha nem, akkor miben különbözik a két megoldás.
A dolgozat egyik fontos eredménye, hogy különbözik a két eredmény, amelyre két példát is mutatok, illetve, hogy sikerült egy szükséges feltételt felírnom a két megközelítés alapján számolt Nash-egyensúly egyezőségére.
A dolgozatom két általános definíciót ad a Bayesi-játékok visszavezetésére, amelyeket a további kutatásokhoz lehet alkalmazni, valamint ezen túlmenően bemutatja és összehasonlítja a két megközelítést Nash-egyensúly szempontjából, sőt az eredmények alapján azt a következtetést is levonja, hogy a két megközelítés közül az interim felel meg inkább az elvárásoknak.



